CELEX: 32019D0008
Language: sk
Date: 2019-04-09 00:00:00
Title: Rozhodnutie Európskej centrálnej banky (EÚ) 2019/670 z 9. apríla 2019, ktorým sa mení rozhodnutie ECB/2014/8 o zákaze menového financovania a úročenia vládnych vkladov národnými centrálnymi bankami (ECB/2019/8)

29.4.2019   
               
               
                  SK
               
               
                  Úradný vestník Európskej únie
               
               
                  L 113/9
               
            
         ROZHODNUTIE EURÓPSKEJ CENTRÁLNEJ BANKY (EÚ) 2019/670
         z 9. apríla 2019,
         ktorým sa mení rozhodnutie ECB/2014/8 o zákaze menového financovania a úročenia vládnych vkladov národnými centrálnymi bankami (ECB/2019/8)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie, a najmä na jej článok 132 ods. 1 druhú zarážku,
         so zreteľom na Štatút Európskeho systému centrálnych bank a Európskej centrálnej banky, a najmä na jeho článok 34.1 druhú zarážku,
         keďže:
         
                     (1)
                  
                  
                     S cieľom pomôcť Rade guvernérov pri monitorovaní dodržiavania zákazu menového financovania podľa článku 123 Zmluvy o fungovaní Európskej únie sa v rozhodnutí ECB/2014/8 (1) stanovujú trhové sadzby, ktoré predstavujú limity úročenia vkladov vlády a verejných orgánov v príslušnej národnej centrálnej banke.
                  
               
                     (2)
                  
                  
                     Na zachovanie integrity jednotnej menovej politiky je potrebné presnejšie upraviť a aktualizovať príslušné trhové sadzby.
                  
               
                     (3)
                  
                  
                     Rozhodnutie ECB/2014/8 by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Zmena
            Rozhodnutie ECB/2014/8 sa mení takto:
            
                         
                     
                     
                        Článok 1 sa mení takto:
                        
                                    a)
                                 
                                 
                                    vkladá sa toto písmeno aa):
                                    
                                                „aa)
                                             
                                             
                                                “vkladom” sa rozumie kreditný zostatok v eurách alebo v inej mene, ktorý vznikne z peňažných prostriedkov na účte v národnej centrálnej banke alebo z dočasných stavov vyplývajúcich z iných služieb poskytovaných národnou centrálnou bankou a spôsobuje vznik záväzku zaznamenaného v bilancii dotknutej národnej centrálnej banky, a ktorého vyplatenie sa od tejto národnej centrálnej banky vyžaduje v zmysle platných zmluvných alebo zákonných podmienok, vrátane jednodňových a termínovaných vkladov;“;
                                             
                                          
                              
                                    b)
                                 
                                 
                                    písmeno c) sa nahrádza takto:
                                    
                                                „c)
                                             
                                             
                                                “trhovou sadzbou pre jednodňové nezabezpečené vklady” sa rozumie: i) v súvislosti s jednodňovými vkladmi v eurách: sadzba EONIA (euro overnight index average rate) alebo, po ukončení používania sadzby EONIA, sadzba €STR (euro short-term rate) a ii) v súvislosti s jednodňovými vkladmi denominovanými v menách iných ako euro: porovnateľná sadzba;“;
                                             
                                          
                              
                                    c)
                                 
                                 
                                    písmeno d) sa nahrádza takto:
                                    
                                                „d)
                                             
                                             
                                                “trhovou sadzbou pre zabezpečené vklady” sa rozumie: i) v súvislosti s termínovanými vkladmi denominovanými v eurách: ukazovateľ STOXX EUR GC Pooling s porovnateľnou splatnosťou alebo, ak sa prestane používať, alebo sa prestane považovať za referenčný ukazovateľ, jeho ekvivalent a ii) v súvislosti s termínovanými vkladmi v menách iných ako euro: porovnateľná sadzba.“
                                             
                                          
                              
                  
         
            Článok 2
            Nadobudnutie účinnosti
            
               1.   Toto rozhodnutie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
            
            
               2.   Uplatňuje sa od 1. októbra 2019.
            
         
         
            Vo Frankfurte nad Mohanom 9. apríla 2019
            
               
                  Za Radu guvernérov ECB
               
               
                  prezident ECB
               
               Mario DRAGHI
            
         
         
            (1)  Rozhodnutie ECB/2014/8 z 20. februára 2014 o zákaze menového financovania a úročenia vládnych vkladov národnými centrálnymi bankami (Ú. v. EÚ L 159, 28.5.2014, s. 54).